### Beslutning

Udgår.

### Sagsfremstilling

## Resume og sagens baggrund

[adresse] og Matthias Christensen er i tilsyn hos Styrelsen for Undervisning og Kvalitet (STUK) og i den forbindelse skal der udarbejdes handleplaner for begge skoler, som sendes til godkendelse ved styrelsen. Handleplanen for Hvidebækskolen blev indsendt til godkendelse ved styrelsen den 22. april 2022. Der tiltræder ny skoleleder på [adresse], hvorfor der i samarbejde med ny skoleleder arbejdes på den endelige handleplan efter den 1. maj 2022. Handleplanen skal sendes til godkendelse ved Styrelsen senest 1. juni 2022. Børn- og Familieudvalget får hermed den foreløbige handleplan til behandling, samt en orientering om handleplanen for Hvidebækskolen.

## Indstillinger

Direktøren indstiller, at

1. administrationen i samarbejde med ledelsen på [adresse] bemyndiges til at færdiggøre handleplanen til godkendelse ved Styrelsen for Undervisning og Kvalitet.

2. orientering om handleplanen for Hvidebækskolen tages til efterretning.

## Behandling

Børn- og Familieudvalget, Økonomiudvalget, Kommunalbestyrelsen.

## Sagsfremstilling

[adresse] og Matthias Christensen er i tilsyn hos Styrelsen for Undervisning og Kvalitet. Der skal udarbejdes handleplaner for skolerne, som skal sendes til godkendelse ved styrelsen. [adresse] har blandt andet grundet tiltrædelse af ny skoleleder per 1. maj 2022 fået udskudt deadline for fremsendelse af handleplanen fra medio april til 1. juni 2022. Den endelige handleplan forventes udarbejdet med den nye skoleleder i samarbejde med personale og skolebestyrelse, samt med understøttelse fra Fagcenter Børn, Læring og Uddannelse.

Deadline for indsendelse af handleplan til Hvidebækskolen var den 22. april 2022. Børn- og Familieudvalget blev orienteret herom på udvalgsmøde den 6. april 2022. Der har tidligere været en mangeårig praksis i Kalundborg Kommune, hvor den enkelte folkeskole i samarbejde med administrationen har varetaget opgaven med udarbejdelse af tilsynets handleplaner. I den forbindelse er udvalget kontinuerligt orienteret om status for de enkelte folkeskoler som er kommet ind eller ud af tilsyn. Udvalget har på møde den 6. april 2022 tilkendegivet ønske om en tættere politisk involvering og behandling af fremtidige handleplaner. På baggrund af udvalgets tilkendegivelse fremlægges den foreløbige handleplan for Gørlev Skole, samt den færdige handleplan for Hvidebækskolen. Handleplanerne er vedhæftet som bilag.

I tilfælde af, at udvalget ikke ønsker at afgive bemyndigelse til udarbejdelse af handleplanen, som efterfølgende sendes til godkendelse ved styrelsen, så foreslås et ekstraordinært udvalgsmøde onsdag den 25. maj 2022, hvor den endelige handleplan fremlægges til godkendelse af udvalget forud for indsendelsen af handleplanen til styrelsen.

## Økonomiske konsekvenser

Ingen.

### Sagens forløb

04-05-2022 Børn- og Familieudvalget

Børn- og Familieudvalget tager orienteringen om handleplan til Hvidebækskolen til efterretning.

Et mindretal bestående af Gunnar Schmidt (V), Ebbe Mortensen (C) og Frede Andersen (V) anbefaler den samlede indstilling.

Et flertal bestående af Natasha Mathiasen (D), Katcha Dam (A), Helge Madsen (A) og Jens Olsen (F) anbefaler ikke den samlede indstilling med den bemærkning, at det er vigtigt med politisk opbakning.

Et flertal bestående af Natasha Mathiasen (D), Katcha Dam (A), Helge Madsen (A) og Jens Olsen (F) fremsætter forslag om, at Kommunalbestyrelsen delegerer beslutningskompetencen til behandling af handleplanen for [adresse] til Børn- og Familieudvalget, med henblik på ekstraordinær politisk behandling inden 1. juni 2022.

Et mindretal bestående af Gunnar Schmidt (V), Ebbe Mortensen (C) og Frede Andersen (V) anbefaler ikke dette forslag med den bemærkning, at det er skolens faglige ledelse og personale som har de relevante kompetencer.

Sagen oversendes herefter til Kommunalbestyrelsen.

18-05-2022 Økonomiudvalget

Frank Steffensen stillede følgende forslag:

*"Direktørens indstilling anbefales med følgende tilføjelse:*

*Handleplaner udarbejdes af de enkelte skolers ledelse og fagpersonale. Det er vigtigt, at det politiske niveau bakker op om handleplanerne, og Børn- og Familieudvalget opfordres til at følge implementeringen af handleplanerne i dialog med de enkelte skoler."*

V og Kalundborg-listen anbefaler ovenstående forslag.

A, D og F anbefaler Børn- og Familieudvalgets indstilling.

O tager forbehold.